**Zápisnica**

**z riadneho valného zhromaždenia konaného dňa 27. apríla 2016 o 14,00 hodine v budove Auly Ekonomickej univerzity v Bratislave**

Pred konaním Valného zhromaždenia sa konalo odborné diskusné podujatie na tému **Inteligentný priemysel pre Slovensko,** ktorú v mene ***generálnej riaditeľky sekcie inovácií a podnikateľského prostredia MH SR JUDr. Zuzany Nehajovej, LL.M.*** predniesol Ing. Juraj Hošták.

Prednesená téma vyvolala u prítomných živú diskusiu, v ktorej vystúpili prezident SAF A. Révay, Ing. Marián Sloviak, Ing., Ing. Juraj Rybár, Ing. V. Sirotka, prezident SAMP, Ing. Miroslav Galamboš, prof. Božena Hrvoľová.

1. Riadne valné zhromaždenie otvoril Ing. Andrej Révay, ktorý v mene Správnej rady navrhol viceprezidenta Ing. Miroslava Galamboša na predsedu Valného zhromaždenia SAF.

Podľa prezenčnej listiny bolo na VZ z celkového počtu 81 členov s hlasovacím právom prítomných 25 členov a 2 hostia. Počet prítomných členov predstavuje viac ako 1/5 z celkového počtu riadnych členov (17), čo znamená, že podľa článku 13 stanov bolo VZ uznášaniaschopné.

Predsedajúci privítal účastníkov VZ a konštatoval, že pozvánku s programom VZ dostali všetci členovia SAF. Predsedajúci predniesol program VZ, ku ktorému neboli vznesené žiadne pripomienky a doplňujúce návrhy.

**Program VZ:**

1. Otvorenie
2. Voľba zapisovateľa, volebnej komisie a overovateľov zápisnice z VZ
3. Správa o činnosti asociácie za rok 2015 a zámery SAF na rok 2016
4. Správa Rady starších za rok 2015
5. Správa o hospodárení v roku 2015 a návrh rozpočtu na rok 2016
6. Stanovisko revíznej komisie k hospodáreniu SAF v roku 2015
7. Voľby do orgánov SAF
8. Diskusia
9. Schválenie uznesenia z riadneho Valného zhromaždenia
10. Záver, občerstvenie

***K bodu 2)*** Predsedajúci VZ predniesol návrh Správnej rady do orgánov VZ:

1. za zapisovateľa: doc. Hozlár
2. za overovateľa zápisnice: doc. Klimíková
3. za členov volebnej komisie: M. Sloviak, R. Pitoňáková, O. Dzurková.

Z pléna neboli k návrhu vznesené žiadne pripomienky ani nové návrhy.

**Hlasovanie:** návrhy predsedajúceho boli jednohlasne schválené.

***K bodu 3)***Správu o činnosti asociácie za rok 2015 a zámery na ďalšie obdobie predniesol prezident SAF Ing. A. Révay, ktorý vo svojom vystúpení vyzdvihol kľúčové výsledky práce SAF. Správu dostali všetci účastníci v materiáloch na VZ.

Prezident SAF zhodnotil činnosť asociácie podľa jednotlivých oblastí. Konštatoval, že úlohy za uplynulé obdobie boli splnené. Poďakoval vedúcim komisií za prácu vykonanú v roku 2015. Vyhodnotil  plnenie rozpočtu, prezentoval  hlavné smery zamerania činnosti na rok 2016 a vyzval členov na zvýšenú aktivitu pri plnení plánu činnosti SAF.

***K bodu 4)*** *Správa Rady starších bola podrobne uvedená v materiáloch na VZ*

Správu Rady starších v mene predsedníčky Ing. Zelmanovej predniesla členka Rady starších prof. Božena Hrvoľová. Konštatovala že boli naplnené hlavné ciele SAF v roku 2015 tak po obsahovej stránke ako i formálnej stránke. Zdôraznila, že SAF svojou činnosťou a výsledkami nadobúda čoraz lepšiu pozíciu u odbornej verejnosti a jej vplyv na aktuálne ekonomické dianie je stále viac viditeľný. Poukázala aj na možnosti rozšírenia a skvalitnenia činnosti SAF. Pripomenula, že písomnú správu majú členovia k dispozícii v písomnej podobe. Navrhla VZ schváliť Správu o činnosti za rok 2015 ako aj zámery na rok 2016 v plnom rozsahu. Rada starších odporúča v ďalšom období venovať zvýšenú pozornosť tvorbe členskej základne a jej zapájaniu do činnosti SAF.

***K bodu 5)***Správu o hospodárení s podrobnejším vysvetlením disproporcií v príjmovej a výdavkovej časti plnenia rozpočtu v roku 2015 predniesol tajomník SAF doc. Hozlár. Konštatoval, že hlavné položky rozpočtu boli čerpané hospodárne aj keď celkové hospodárenie bolo schodkové. Tajomník Hozlár tiež predniesol návrh rozpočtu na rok 2016, podrobnejšie vysvetlil jednotlivé položky. Správa o hospodárení, ako aj rozpočet na rok 2016 dostali prítomní v písomnej podobe.

***K bodu 6)***Správu revíznej komisie predniesla Ing. Micheľová. Revízna komisia odporučila VZ schváliť hospodárenie SAF za rok 2015, účtovnú závierku za rok 2015 bez pripomienok ako aj rozpočet na rok 2016. Správa revíznej komisie je súčasťou písomných materiálov k VZ.

***K bodu 7)*** Predseda VZ vyzval volebnú komisiu na uskutočnenie volieb Správnej rady a člena Revíznej komisie.

Ing. Sloviak predniesol návrh, aby VZ v súlade so Stanovami SAF schválilo na obdobie 3 rokov **za členov Správnej rady Andreja Révaya, Vieru Bakošová, Miroslava Galamboša, Ivetu Griačovú, Petra Daniela, Miroslava Bielčíka a Mariana Bódiho**. Ide o doterajších členov Správnej rady. Navrhol, aby sa hlasovalo spoločne za všetkých navrhovaných členov. Pretože neboli vznesené námietky ani pozmeňujúce a doplňujúce návrhy, predsedajúci dal hlasovať.

**Hlasovanie:** Za 25 členov, Proti: 0, Zdržal sa: 0.

Predseda volebnej komisie M. Sloviak konštatoval, že Správna rada bola v navrhnutom zložení zvolená na obdobie 3 rokov.

**Ing Sloviak** potom predniesol v mene Správnej rady SAF návrh, aby VZ zvolilo za člena Revíznej komisie Ing. Vandu Vránsku, finančnú riaditeľku spoločnosti Pro Partnes Holding, a.s., pretože doterajšia členka Ing. Želmíra Micheľová sa tejto funkcie vzdala ku dňu 1.5.2016.

**Hlasovanie:** Za 25 členov, Proti: 0, Zdržal sa: 0.

Ing. Sloviak konštatoval, že navrhnutá kandidátka Ing. Vanda Vránska bola jednohlasne schválená za členku Revíznej komisie SAF s účinnosťou od 1.5.2016.

***K bodu 8)*** V diskusii vystúpili členovia SAFIng. Galamboš, Ing. Révay, ako aj hosť Ing. Sirotka (SAMP). Ing. Galamboš informoval, aby do uznesenia bolo zahrnuté aj schválenie účtovnej závierky SAF za rok 2015. Tento materiál členova dostali v písomnej podobe, nikto nemal k nemu pripomienky, Revízna komisia aj Správna rada odporúčajú tento dokument schváliť.

Prezident Révay informoval členov SAF, že súčasný tajomník požiadal Správnu radu o uvoľnenie z funkcie z dôvodu vykonávania iného zamestnania. Vyslovil mu poďakovanie za doterajšiu činnosť. Ďalej informoval, že na zasadnutí Správnej rady 14.4.2016 bola za tajomníčku SAF zvolená Ing. Želmíra Micheľová s účinnosťou od 1.6.2016. Ďalej prezident Révay informoval o predpokladanom spôsobe osláv 20. Výročia založenia SAF. Predpokladaný dátum je v predvečer konferencie Finančné riadenie podnikov, t.j. dňa 25.10.2016 a predpokladá sa hodnotný kultúrny program.

Ing Sirotka poďakoval za doterajšiu aktívnu spoluprácu SAMP a SAF, oboznámil členov SAF s ich najbližšími aktivitami a pozval záujemcov na daňový seminár dňa 10. mája 2016.

***K bodu 9)* Ing Sloviak** predniesol Návrh uznesenia z riadneho Valného zhromaždenia, ktorý prítomní jednohlasne schválili. Uznesenie z riadneho Valného zhromaždenia asociácie je prílohou č.1 tejto zápisnice.

***K bodu 10)*** Ing. Galamboš ukončil rokovanie VZ a odovzdal slovo prezidentovi Révayovi. Ten konštatoval, že všetky body programu boli prerokované, poďakoval za aktívny prístup členov a hostí na VZ a pozval prítomných na malé občerstvenie.

Zapísala: Eduard Hozlár

V Bratislave, 27. apríla 2016

Overovateľ zápisnice: doc. M. Klimíková

Ing. Miroslav Galamboš, predseda VZ

**Príloha č. 1 k Zápisnici z riadneho valného zhromaždenia konaného dňa 27. 04. 2016**

# Uznesenie

**z  riadneho valného zhromaždenia Slovenskej asociácie podnikových finančníkov**

**konaného dňa 27. 04. 2016 v Bratislave**

Riadne valné zhromaždenie Slovenskej asociácie podnikových finančníkov prijíma nasledovné uznesenie:

1. ***berie na vedomie***

- Správu o činnosti asociácie za rok 2015 a Správu rady starších za rok 2015

- Vzdanie sa Ž. Micheľovej členstva v Revíznej komisii z dôvodu preberania funkcie tajomníka SAF.

1. ***schvaľuje***

* Účtovnú závierku za rok 2015, Správu o hospodárení SAF za rok 2015 a Rozpočet na rok 2016
* Správu Revíznej komisie SAF za rok 2015
* Zámery SAF na rok 2016

1. ***ukladá***

* Správnej rade SAF zabezpečiť v roku 2016 plnenie plánu činnosti konkretizovanú v Zámeroch SAF na rok 2016
* Správnej rade SAF dodržať rozpočet na rok 2016 a hospodárne nakladať s finančnými prostriedkami.

1. ***zvolilo***

* Správnu radu v zložení : Ing. Andrej Révay, Ing. Viera Bakošová, Ing. Miroslav Galamboš, Ing. Iveta Griačová, Ing. Miroslav Bielčík, Ing. Peter Daniel, Ing. Marian Bódi
* Člena revíznej komisie Vandu Vránsku

1. ***odporúča***

Všetkým členom asociácie v rámci svojich možností a profesijného zamerania prispieť aktívne k plneniu zámerov a cieľov asociácie v roku 2016.

Bratislava, VZ, 27. 04. 20126

Ing. M. Galamboš, predseda VZ